Veðrið hefur haft töluverð áhrif á færð á vegum í allan morgun. Ástandið er verst á Vestfjörðum þar sem Allir helstu fjallvegir á Vestfjörðum eru lokaðir vegna ófærðar og snjóflóðahættu. Verkefnisstjóri hjá Vegagerðinni segir snjóflóðahættu í september vera einsdæmi.
Ekkert ferðaveður er á norðanverðu landinu í dag. Lokað er á Holtavörðuheiði, Mývatns- og Möðrudalsöræfum, yfir Þverárfjall og Víkurskarð. Þæfingur er á Öxnadalsheiði og víða stórhríð og snjókoma. Staðan er þó sýnu verst á Vestfjörðum. Þar er ófært yfir Steingrímsfjarðarheiði og norður í Árneshrepp. Vegirnir um Klettsháls og Dynjandisheiði er einnig lokaðir vegna veðurs. Geir Sigurðsson stendur vaktina fyrir Vegagerðina á Vestfjörðum.
Samkvæmt Veðurstofunni þá reiknum við með að þetta verði svona 6-8 tíma tímabil þar sem verður mjög slæmt veður og við erum raunverulega búnir að loka öllum fjallvegum. Við lokuðum Flateyrarvegi og Súðarvíkurhlíð vegna mögulegrar snjóflóðahættu um hálf 12. Við munum svo sjá hvort við mokum eitthvað í kvöld en væntanlega ekki neina fjallvegi fyrr en í fyrramálið. -En nú eru vegir lokaðir vegna snjóflóðahættu, er það ekki heldur óvenjulegt í svona í september?- Jú það er mjög óvenjulegt. Við höfum fengið mikið um snjóflóðahættu í október en þetta er held ég bara einsdæmi.